
RAPORT DE SPECIALITATE

privind aprobarea Programului de investiţii al operatorului regional al serviciilor de utilitate publică, de alimentare cu apă și canalizare AQUATIM S.A. din surse proprii, pentru anul 2023


Având în vedere Referatul de aprobare a proiectului de hotărâre a Primarului Municipiului Timişoara şi Proiectul de hotărâre privind aprobarea Programului de investiţii al operatorului regional al serviciilor de utilitate publică, de alimentare cu apă și canalizare AQUATIM S.A. Timişoara, din surse proprii, pentru anul 2023; 
Facem următoarele precizări:
Obiectivele operatorului Aquatim S.A. vizează îmbunătăţirea standardelor de viaţă ale populaţiei şi a standardelor de mediu şi, în acelaşi timp, contribuie substanţial la îndeplinirea angajamentelor de aderare a României la UE cu privire la protecţia mediului.
	Programul de investiţii implică realizări importante în infrastructura aferentă serviciilor de alimentare cu apă şi de canalizare, pentru buna funcţionare a serviciilor cât şi pentru ca acestea să îndeplinească condiţiile de funcţionare prevăzute de legislaţia în vigoare. Aceasta ar trebui să se concretizeze în servicii publice eficiente, cu luarea în considerare a principiului dezvoltării durabile.
	Potrivit prevederilor art. 10, alin (1), pct. b şi art. 12. din Legea nr. 241/2006 a serviciului de alimentare cu apă şi de canalizare,  autorităţile deliberative ale unităţilor administrativ-teritoriale au competenţă exclusivă, ce poate fi exercitată şi prin intermediul asociaţiilor de dezvoltare intercomunitară de apă şi de canalizare, în condiţiile <LLNK 12006    51 10 201   0 17>Legii nr. 51/2006 a serviciilor comunitare de utilităţi publice, în numele şi pe seama unităţilor administrativ-teritoriale asociate, în baza mandatului acordat acestora, în tot ceea ce priveşte: aprobarea programelor de investiţii privind înfiinţarea, dezvoltarea, modernizarea şi reabilitarea infrastructurii tehnico-edilitare aferente serviciului. 
	În exercitarea atribuţiilor ce le revin autorităţile administraţiei publice locale adoptă hotărâri privitoare la aprobarea programelor de reabilitare, extinderea şi modernizarea sistemelor existente, a programelor de înfiinţare a unor noi sisteme de alimentare cu apă şi de canalizare, în condiţiile legii, precum şi aprobarea studiilor de fezabilitate privind extinderea, modernizarea şi reabilitarea sistemelor de alimentare cu apă şi de canalizare.
	Prin Hotărârea Consiliului Local  nr. 277/2009 s-a aprobat Contractul de delegare a gestiunii serviciilor publice de alimentare cu apă şi canalizare, cu nr. 932/19.01.2010 încheiat între Asociaţia de Dezvoltare Intercomunitară Apă-Canal Timiş şi AQUATIM S.A.
În conformitate cu prevederile art. 18, alin. 15, din Contractul de delegare a gestiunii serviciilor publice de alimentare cu apă și canalizare, sunt stabilite obligaţiile operatorului: ,,să întocmească programele anuale de reparaţii, dotări şi investiţii, pe care să le supună spre aprobare Autorităţii Delegante”.
Conform prevederilor art. 17, alin. 7, din Contractul de delegare a gestiunii serviciilor publice de alimentare cu apă și canalizare, sunt stabilite obligațiile Autorității Delegante, ”să-și asume pe perioda delegării Contrctului de Delegare toate responsabilitățile și obligațiile ce decurg din calitatea sa de proprietar, cu excepția celor transferate în mod explicit în sarcina Operatorului prin Contractul de Delegare”.
Obiectivele de investiții din Programul de investiții din fonduri proprii ale Operatorului regional sunt bunuri de natura domeniului public pe care Unitatea Administrativ Teritorială, în calitate de autoritate delegantă, le-a transmis, prin delegare a gestiunii serviciilor publice de alimentare cu apă și canalizare către Aquatim S.A. prin Asociația de Dezvoltare Intercomunitară Apă-Canal Timiș, în baza contractului de delegare a gestiunii nr. 932/2010.
De asemenea, în programul de investiții sunt cuprinse lucrări de investiții aferente bunurilor propietate privată al operatorului regional.
Finanţarea obiectivelor de investiţii cuprinse în Programul de investiţii se asigură din fonduri proprii ale operatorului regional al serviciilor de utilitate public, de alimentare cu apă și canalizare în municipiul Timişoara, Aquatim S.A., astfel:
		CAP. Lucrări în continuare:       			- 15.856.665 lei
		CAP. Investiţii noi:				 -  3.850.371 lei
                             CAP. Studii şi proiecte 				-   2.498.400 lei
		Total investiţii din surse proprii :	                             - 22.205.436 lei

	



Acest program de investiții este cuprins în Anexa de fundamentare nr. 4 – ”Progreamul de investiții, dotări și sursele de finanțare” la bugetul de venituri și cheltuieli pe anul 2023 al Aquatim S.A., care a fost aprobat de către adnarea generală a acționarilor Aquatim S.A, prin Hotărârea nr. 2/14.02.2023 și avizat, în prealabil de către Asociația de Dezvoltare Intercomunitară Apă-Canal Timiș.

Având în vedere prevederile legale expuse în prezentul raport, apreciem că proiectul de hotărâre privind aprobarea pentru anul 2023 a Programului de investiţii pentru municipiul Timişoara al operatorului regional al serviciilor de utilitate publică, de alimentare cu apă și canalizare Aquatim S.A., din surse proprii de finanţare în valoare totală de 22.205.436 lei, îndeplineşte  condiţiile pentru a fi supus dezbaterii şi aprobării plenului consiliului local.		

